Meer toeriste besoek SA in 2016Kaapstad (argieffoto) Foto: HPBotha, Pixabay Die departement van toerisme het bekend gemaak meer as 10 miljoen internasionale toeriste het Suid-Afrika in 2016 besoek. Derek Hanekom, minister van toerisme, sê dit is 13% meer as in 2015. “Ons het dit reggekry om te bewys Suid-Afrika is ŉ bestemming waar besoekers waarde vir hul geld kry, met ŉ groot verskeidenheid van ervarings waaruit toeriste kan kies.” Hanekom het sy dank uitgespreek teenoor die private en openbare sektor wat toerisme ontwikkel en uitstekende diens aan internasionale besoekers lewer. Volgens die departement is die toename in toeriste ŉ gevolg van suksesvolle samewerking tussen die departement en die diensverskaffers op grondvlak. Hy het daarop gewys dat dit belangrik is om voortdurend aandag te skenk aan die toerismebedryf, aangesien die werksgeleenthede wat daardeur geskep word, ŉ deurslaggewende impak op Suid-Afrika se ekonomie het. Die departement het ook aangedui die groei in toeristegetalle in Suid-Afrika in 2016, is aansienlik meer as die gemiddelde groeikoers vir ander lande gedurende dié tydperk. “Na raming was daar 1,2 miljard toeriste wat wêreldwyd gereis het in 2016. Dit is 3,9% meer as in 2015.”